《光渌亭杏花》
宋代·陈掞

西郊见说春事浓，杏花香发眠东风。
主人未解此花意，小槽溜溜杯犹空。
劝君潋滟蒲萄绿，好看枝头红映肉。
莫令风雨遣花飞，徒唱人间断肠曲。

作者简介：陈掞，人称颍川丈人。高宗绍兴十三年（一一四三）主管官告院（《宋会要辑稿》职官一一之七一）。二十六年，落致仕，守军器监（《建炎以来系年要录》卷一七五）。二十七年，由太府少卿兼权检正放罢（《宋会要辑稿》职官七○之四八）。与王十朋为忘年交，唱和甚多。事见《梅溪后集》卷二《陈大监用赏梅韵以赠依韵酬之》。今录诗三首。